التقديم المركزي للجامعات والكليات والمعاهد العراقية
راح انطيك المعايير الرئيسية والاساسية اللي لازم تاخذها بنظر الاعتبار لمن تقدم على الاستمارة الالكترونية ، ف تعال وياي
٢. اكو هواية امور مهمة لازم تعرفها قبل لا تقدم اللي من ضمنها #انظمة_التدريس بين الكليات ، لأنه اذا قدمت محافظات ونقبلت بكلية خارج محافظتك ونظام هاي الكلية يختلف عن أي نظام الكلية اللي بمحافظتك ف هنا ميصير تنقل بينهم ، واذا نقلت يرجعونك للمرحلة الأولى.
انطيك مثال |
- مثلا قدمت هندسة مدني موصل ( نظامها مقررات ) ونقبلت بيها وانت من البصرة فلازم تداوم سنة كاملة بالموصل وتنجح يلا يحقلك تنقل لمحافظتك ( يعني من شروط النقل انك تداوم سنة بالجامعة اللي تنقبل بيها اول مرة) اللي هي البصرة ، المهم خلصت مرحلة أولى وتريد ترجع لمحافظتك تدرس وبالبصرة هندسة مدني نظامها (فصلي مثلا) فإنت بهاي الحالة ما تكدر تنقل بينهم ، لأن نظام الكليتين يختلف ، فبهاي الحالة لو تستمر بالموصل لو تنقل للبصرة بس ترجع مرحلة أولى من الصفر.
لذلك ادرس وضعك زين يلا تقرر وترتب استمارتك.
٣. معدلات القبول راح تكون قريبة من الحدود الدنيا للعام السابق 2022 ممكن تكون اعلى بشي بسيط.
وخلي ببالك انه ممكن تكون معدلات القبول أعلى بقليل أو اقل بقليل او متقاربة من سنة من العام وهذا يعتمد على خطة القبول المركزية وعدد الطلاب اللي تريدهم بكل كلية.
٤. للفرع العلمي ( احيائي + تطبيقي ) مطلوب انك تملي 50 اختيار داخل الاستمارة ويكون على الأقل مخلي بيهم 10 معاهد ( اجباري تخلي اقل شي 10 معاهد ). اما الفرع الادبي فمطلوب منك تختار 25 اختيار كحد أدنى الى 50 اختيار وايضًا لازم تخلي 10 معاهد ضمن استمارة التقديم.
٥. من تجي تختار الاختيارات ف خلي ببالك هاي الأمور ولا تنساها
• تختار الكليات اللي قريبة من معدلك وتناسبو ( اعلى منو ب3-5 درجات او تقاربو أو أقل منو ).
مو معدلك 70 وتروح تخلي علم الذرة !!؟ يعني اختار اشياء قريبة من معدلك ومعقولة.
• رتب اختياراتك حسب رغبتك ! يعني أي اختصاص تريدو اكثر شي ؟ تخلي أول اختيار ، ثم لا سامح الله اذا ماطلعلك اختيارك الأول ف تسأل نفسك ؟ اني أي اختصاص احب اذا ما طلعلي الأول ؟ ف تختار و تخلي بالخيار الثاني وهكذا ... ( حسب رغبتك رتبهم).
انطيك مثال |
- مثلا انت تحب هندسة اتصالات وهي قريبة تقريبا من معدلك ( حتلو لو اعلى بكم درجة اثنين أو ثلاثة مثلا ) فخليها أول اختيار ✓.
- ثم تمام خليتها ف تبدي تتوقع اسوء الاحتمالات ، أنه اذا ما نقبلت اتصالات ، شنو الاختصاصات اللي تريدو بعدها ؟ مثلا هندسة حاسبات ، ف تختار بالخيار الثاني حاسبات✓.
- ثم هم تتوقع اسوء الاحتمالات ، أنه اني اذا ما نقبلت لا اتصالات ولا حاسبات ، شنو بعد اريد ؟ ف تخلي ثالثا وهكذا ترتيب الاستمارة واضح ؟.
• لا تخلي اختيار ما تريدو وممكن يقبلك ! لأنه كلشي يصير ! فلا تخلي اختصاصات انت ماتريد تدرس بيها بالاستمارة ، واضح ؟ خلي شي يناسبك وتتقبلو.
انطيك مثال |
- يعني مثلا اني ما أحب ادرس صيدلة ، ف ما اخلي صيدلة اصلا لأنه يجوز تطلعلك وبعدين اجباري تدرس بيها أو تترك سنة كاملة وتنتظر ينفتح التقديم سنة الخ !.
ملاحظات مهمة للتقديم المركزي١- إذا قدمت أول شخص على الاستمارة او آخر شخص فهذا مايفيدك بشي ، فخاف عبالك اذا قدمت اول واحد يعني حجزت مقعد.
٢- الاستمارة راح تبقى مفتوحة لوقت طويل فلا تستعجل ابد.
٣- طلاب الدور الثاني لا تقدمون هسه لحد ماتخلصون امتحانات وتطلع نتائجكم لأنه من تطلع نتائجكم راح يفتحونها مرة الخ وتقدم براحتك فلا تهتم لان كل سنة هيج.
٤- بعد ماتقرا الملاحظات اللي كتبتها الك فوگ وتفكر وتسأل وتستفسر وتبحث ..الخ ف تجيبلك مسودة وترتب خياراتك بيها وتتاكد منها وبعدين تروح تفتح الرابط وتقدمها تمام ؟
٥- من تريد تعرف معلومات عن اختصاص معين فلا تعتمد على معلومات النت فقط ، الأفضل تروح تسأل أهل الاختصاص والطلاب اللي يداومون بالكلية اللي أنت تريد تعرف معلومات عنها.
٦- تذكر زين أنه عندك محاولتين للتقديم فقط من تخلصهم خلاص بعد ماتكدر تغير الاختيارات الا تنتظر سنة وتكعد بالبيت لذلك ابد لا تستعجل عندك وقت هواية للتفكير والقرار.
المصدر والكاتب
انتهى الموضوع شكرا (لك / لكِ)
مهم لك عزيزي الزائر الكريم شرفتنا ونحب تواجدك معنا
وتقبلو تحياتي
التعريف بالموقع : هذا الموقع تابع للاستاذ احمد مهدي شلال بشكل رسمي وكل ما ينشر في الموقع يخضع للمراقبة وموقع الاستاذ احمد غير مسؤول عن التعليقات على المواضيع كل شخص مسؤول عن نفسه عند كتابة التعليق بحيث لا يتحمل موقع الاستاذ احمد مهدي اي مسؤولية قانونية حيال ذلك